Opada podrška finansiranju rata u Afganistanu
Dodatni fondovi za rat u Afganistanu izglasani su u Zastupničom domu američkog Kongresa, ali je 100 demokrata glasalo protiv.
Glasanje u Zastupničkom domu američkog kongresa o hitnim fondovima za rat u Afganistanu, ove sedmice, je pokazalo da opada podrška politici predsjednika Baracka Obame čak i medju članovima njegove Demokratske partije. U isto vrijeme pred komitetom Zastupničkog doma, Obamin specijalni izaslanik za Afganistan i Pakistan Richard Holbrooke je nastojao odbraniti američke civilne operacije u Afganistanu. Ambasador Richard Holbrooke je ponovio osude ostalih iz američke administracije kada je riječ o nedavnom objavljivanju na desetine hiljada američkih tajnih vojnih dokumenata o ratu u Afganistanu na web stranici Wikileak: "Za mene je neobjašnjivo da neko na tako izuzetan način krši zakletvu na dužnost datu Sjedinjenim Državama." U isto vrijeme Holbroke se pridružio ostalim ističući da ti dokumenti nisu otkrili ništa novo. Demokratski kongresmen Steven Rothman iz New Jersey-a je u Komitetu za usmjeravanje federalnih fondova upitao Holbrooka u vezi navoda da Pakistan pomaže Talibanima u Afganistanu, kao i američkim i koalicijskim snagama. "Kako komentirate navode o dvostrukoj igri Pakistana", upitao je kongresmen Rothman. Holbrook je odgovorio da je predsjednik Obama prošle godine naredio promjenu američkih odnosa sa Pakistanom: "Vjerujem da smo naparvili dramatičan pomak, mada još nismo postigli željeno. To je proces koji traje." Holbrooke i Rajiv Shah, direktor Američke agencije za medjunarodni razvoj, su se susreli sa brojnim pitanjima skeptičnih kongresmena iz obje stranke o korupciji u vladi Afganistana i načinu trošenja novca američkih poreskih obveznika u Afganistanu. Holbrooke je, na prvom mjestu, podsjetio članove komiteta na razlog američkog prisustva u toj zemlji: "Ne želim gubiti vrijeme podsjećanjem na 11. septembar i zašto smo tamo. Mi ne bi odabrali da se borimo u jednom od najzabačenijih i najtežih terena na svijetu da nismo bili napadnuti 11. septembra 2001." Kongresmen James Moran iz Virginije je rekao da je medju brojnim demokratama koji su u početku podržali rat u Afganistanu, ali sada je glasao protiv odobravanja hitnih fondova za američke snage u Afganistanu. "Ja se slažem sa svim činjenicama koje ste danas iznijeli, ali se ne slažem sa vašim zaključkom. Niste me uvjerili da li je to vrijedno, u smislu održivosti misije i ja sam glasao shodno tome", rekao je kongresmen Moran. Dodatni fondovi za rat u Afganistanu izglasani su u Zastupničom domu u omjeru 308 naprema 114. Medjutim, više od 100 demokrata su, uz 12 republikanaca, glasali protiv.